Kvietimas teikti paraiškas funkcinio skyriaus administratoriaus pareigybei užimti

Laikinasis darbuotojas 2(f) (AD 8), siekiant sudaryti rezervo sąrašą (ERA/AD/2017/001-OPE)

|  |
| --- |
| *PAREIGŲ APRAŠAS* |
| Darbuotojas dirbs viename iš agentūros funkcinių skyrių ir bus pavaldus skyriaus vadovui.  Atsižvelgiant į pareigų pobūdį, iš atrinkto kandidato reikalaujama laikytis konfidencialumo.  Pagrindinės užduotys ir atsakomybės sritys  **Personalo ir veiklos organizavimas bei administravimas**   * Siūlyti ir diegti atitinkamo skyriaus vieno iš padalinių organizacinę struktūrą, užtikrinant veiksmingą su padalinio veiklos vykdymu susijusių užduočių ir atsakomybės paskirstymą darbuotojams, visų pirma: * atsiskaitant skyriaus vadovui ir vadovaujant vienam iš atitinkamo skyriaus padalinių, įgyvendinti nustatytus tikslus, užtikrinti, kad darbuotojai atliktų darbą, kuris yra būtinas įgyvendinant atitinkamas skyriaus darbo programos dalis, taip pat užtikrinti agentūros misijos ir tikslų įgyvendinimą, kartu darbuotojams suteikiant galimybę išnaudoti savo potencialą; * planuoti ir kontroliuoti padalinio vykdomą darbą ir prižiūrėti jo kokybę; * dalyvauti skyriaus vadovybės veikloje, siekiant derinti skyriaus padalinių veiklos principus; * su kitais padaliniais ir skyriais dalytis techninėmis žiniomis apie riedmenų ir (arba) transporto priemonių leidimų išdavimą, kai tai reikalinga jų užduotims ir kai dėl to susitarta; * apibrėžti darbuotojų kompetenciją ir profilius, kurie yra reikalingi atsižvelgiant į padaliniui pavestas užduotis; * stebėti ir vertinti tikslų įgyvendinimą ir darbuotojų veiklos rezultatus, pasinaudojant atitinkamais kriterijais bei rodikliais, ir atsiskaityti skyriaus vadovui apie pasiektus rezultatus; * palaikyti interaktyvų bendravimą su padalinio darbuotojais ir užtikrinti, kad darbuotojai gautų visą reikiamą informaciją ir kad jiems būtų suteikta galimybė pateikti atsiliepimus apie savo veiksmus ir veiklą.   **Politikos formulavimas ir išorės santykiai**   * Prisidėti prie agentūros strateginio planavimo ir politikos formulavimo; * teikti pasiūlymus dėl padalinio misijos ir tikslų skyriaus ir visos agentūros lygmeniu; * palaikyti ryšius su Europos Komisija ir kitomis institucijomis bei įstaigomis darbuotojo atsakomybės sričiai priskirtais klausimais; * atstovauti skyriui ar agentūrai vidaus ir išorės susitikimuose, renginiuose ir darbo grupėse; * teikti patarimus, atlikti analizę, rengti ataskaitas ir rekomendacijas arba plėtoti iniciatyvas skyriaus vadovo prašymu. |

|  |
| --- |
| *PROFESINĖ KVALIFIKACIJA IR KITI REIKALAVIMAI* |
| Kad galėtų dalyvauti atrankoje, kandidatai iki galutinio paraiškų pateikimo termino turi būti įvykdę visus toliau nurodytus tinkamumo kriterijus.  **TINKAMUMO KRITERIJAI**   * Turėti diplomu patvirtintą universitetinį ar jam prilygstantį išsilavinimą, kai įprastinė universitetinių studijų trukmė yra 4 metai arba daugiau, ir po jų įgytą bent 12 metų profesinę patirtį; * **ARBA** * turėti diplomu patvirtintą universitetinį ar jam prilygstantį išsilavinimą, kai įprastinė universitetinių studijų trukmė yra 3 metai arba daugiau, ir po jų įgytą bent 13 metų profesinę patirtį;   **ARBA**   * turėti lygiavertį profesinį pasirengimą, jei tai pagrįsta tarnybos tikslais; * universitetinės studijos turi būti baigtos inžinerijos, gamtos mokslų arba panašioje srityje; * turėti bent 5 metų profesinę patirtį (po diplomo gavimo) geležinkelių sektoriuje einant su šia pareigybe susijusias pareigas; * labai gerai mokėti vieną iš oficialiųjų Europos Sąjungos kalbų[[1]](#footnote-1) ir gerai mokėti dar vieną oficialiąją Europos Sąjungos kalbą[[2]](#footnote-2) (tiek, kiek reikia su pareigybe susijusioms užduotims atlikti) * būti Europos Sąjungos valstybės narės arba valstybės EEE susitarimo šalies (Islandijos, Lichtenšteino arba Norvegijos) pilietis; * turėti visas piliečio teises; * būti įvykdžius visas taikytinuose teisės aktuose nustatytas su karo tarnyba susijusias prievoles[[3]](#footnote-3); * turėti pareigoms atlikti reikalingas charakterio savybes[[4]](#footnote-4); * būti fiziškai tinkamam vykdyti su pareigybe susijusias užduotis[[5]](#footnote-5).   Visos reikalavimus atitinkančios paraiškos bus nagrinėjamos ir vertinamos balais pagal toliau išdėstytus reikalavimus. Pažymėtina, kad bent vieno pagrindinio kriterijaus neatitinkantis kandidatas bus pašalintas iš atrankos. Privalumai pageidautini, tačiau, jų neturint, kandidatas iš atrankos nepašalinamas.  **ATRANKOS KRITERIJAI**  Kad atrankos komisija galėtų įvertinti jūsų kompetenciją ir įgūdžius, privalote pateikti su savo išsilavinimu ir profesine patirtimi susijusių konkrečių pavyzdžių, iš kurių būtų galima spręsti, kad atitinkate pagrindinius ir su privalumais susijusius atrankos kriterijus.   1. *Pagrindiniai kriterijai*  * Geras geležinkelių problematikos išmanymas ir atitinkama patirtis, visų pirma geležinkelių sąveikos ir (arba) transporto priemonių leidimų išdavimo klausimais; * labai geras anglų kalbos mokėjimas (žodžiu ir raštu C1 lygiu); * gebėjimas integruoti informaciją, siekiant formuluoti vertingas ir teisingas išvadas (informacijos valdymo įgūdžiai); * gebėjimas nustatyti darbų prioritetus ir valdyti išteklius, už kuriuos darbuotojas yra atsakingas (užduočių valdymo įgūdžiai); * patirtis einant su personalo valdymu susijusias pareigas (personalo valdymo įgūdžiai); * geri tarpusavio santykių valdymo įgūdžiai (įskaitant bendravimo ir paramos daugiakultūrėje aplinkoje įgūdžius); * geri savikontrolės įgūdžiai (įskaitant atsparumą, ištvermingumą ir gebėjimą konstruktyviai reaguoti į kilusias kliūtis); * geri darbo su *MS Office* taikomosiomis programomis įgūdžiai.  1. *Privalumai*  * ES geležinkelių politikos ir teisės aktų išmanymas; * geležinkelio riedmenų projektavimo ir patikros klausimų išmanymas; * patirtis politikos rengimo ir įgyvendinimo srityje; * konkreti patirtis ir tiesioginis dalyvavimas išduodant transporto priemonių leidimus; * konkreti geležinkelio sistemų (stacionarių įrenginių arba transporto priemonių) valdymo patirtis; * pakankamai geras kitų ES kalbų mokėjimas (gebėjimas kalbėti ir rašyti B2 lygiu).   Atsižvelgdama į gautų paraiškų skaičių, atrankos komisija gali taikyti griežtesnius su pirmiau nurodytais atrankos kriterijais susijusius reikalavimus. |

Kvietimas teikti paraiškas funkcinio skyriaus administratoriaus pareigybei užimti

Laikinasis darbuotojas 2(f) (AD 8), siekiant sudaryti rezervo sąrašą (ERA/AD/2017/001-OPE)

|  |  |
| --- | --- |
| *Paskelbimo data –* 13/02/2017 | *Galutinis paraiškų pateikimo terminas –* 13/03/2017 (23:59 CET, Valansjeno vietos laiku) |
| *Sutarties rūšis –* laikinasis darbuotojas 2(f)  *Pareigų grupė ir lygis –* AD 8 | *Darbo vieta –* Valansjenas, Prancūzija |
| *Sutarties trukmė –* 4 metai; sutartis gali būti pratęsta ne ilgesniam kaip 4 metų laikotarpiui. Antrą kartą pratęsta sutartis tampa neterminuota. | *Mėnesinis bazinis atlyginimas –*6 502,76 EUR pirmojoje pakopoje, taikant 13,8 proc. koeficientą (nuo 2016-07-01), ir, jei taikoma, konkrečios išmokos. |
| *Skyrius –* žr. toliau | |
| *Paraiškos turi būti siunčiamos tik e. paštu* jobs@era.europa.eu | *Rezervo sąrašas galioja iki*2018.12.31 (rezervo sąrašo galiojimo trukmė gali būti pratęsta) |

|  |
| --- |
| *AGENTŪRA* |
| Europos Sąjungos geležinkelių agentūra (toliau – Agentūra) įsteigta 2016 m. gegužės 11 d. Europos Parlamento ir Tarybos reglamentu (ES) Nr. 2016/796. Mūsų misija – užtikrinti, kad geležinkelių sistema veiktų geriau visuomenės labui. To siekiame padėdami kurti bendrą Europos geležinkelių erdvę be sienų, kurioje, sukūrus bendrą Europos geležinkelių eismo valdymo sistemos (angl. ERTMS) saugos metodiką ir skatinant paprastesnę Europos geležinkelių sektoriaus prieigą klientams, būtų garantuojamas aukštas saugos lygis. Be to, nuo 2019 m. agentūra taps Europos institucija, atsakinga už bendro visoje ES galiojančio saugos sertifikato išdavimą geležinkelio įmonėms, leidimų eksploatuoti transporto priemones daugiau negu vienoje šalyje išdavimą ir už ERTMS infrastruktūros išankstinį patvirtinimą. Agentūros buveinės įsteigtos Prancūzijos miestuose Valansjene (pagrindinė buveinė) ir Lilyje (susitikimų centras); šiuo metu joje dirba 160 darbuotojų.  Daugiau informacijos apie Agentūrą rasite mūsų svetainėje adresu [http://www.era.europa.eu](http://www.era.europa.eu./) |

|  |
| --- |
| *PARAIŠKŲ TEIKIMO PROCEDŪRA* |
| Kad paraiškos **galiotų**, kandidatai turi pateikti šiuos dokumentus:   * išsamų gyvenimo aprašymą (tik ES gyvenimo aprašymo formatu), žr.   <http://europass.cedefop.europa.eu/lt/documents/curriculum-vitae/templates-instructions;>   * ne daugiau kaip 2 puslapių motyvacinį laišką, kuriame būtų paaiškinta, kodėl kandidatas domisi pareigybe ir kokios papildomos naudos suteiktų agentūrai, jei būtų atrinktas; * tinkamumo anketą (žr. priedą).   **Pirmiau išdėstytų nurodymų neįvykdę kandidatai bus pašalinti iš atrankos procedūros.**  Kadangi agentūros darbo kalba – anglų kalba, siekiant palengvinti atrankos procesą, kandidatai raginami teikti paraiškas anglų kalba.  Paraiškos turi būti siunčiamos e. pašto adresu [**jobs@era.europa.eu**](mailto:jobs@era.europa.eu) iki **13/03/2017** 23:59 val. CET (Valansjeno vietos laiku), **laiško temos eilutėje aiškiai nurodant kvietimo teikti paraiškas nuorodos numerį.**  Pažymėtina, kad faksu arba įprastu paštu pateiktos paraiškos nebus nagrinėjamos.  Bet kuriuo procedūros etapu nustačius kandidato pateiktos informacijos netikslumų, kandidatas gali būti diskvalifikuotas.  Kandidatams arba kitiems subjektams kandidatų vardu draudžiama tiesiogiai arba netiesiogiai susisiekti su atrankos komisijos nariais. Darbo sutartis sudaryti įgaliotas subjektas (toliau – įgaliotasis subjektas) pasilieka teisę diskvalifikuoti bet kurį šio nurodymo nesilaikantį kandidatą.  Bus sudarytas rezervo sąrašas, kuris galios iki **2018-12-31**. Įgaliotojo subjekto sprendimu rezervo sąrašo galiojimas gali būti pratęstas. Rezervo sąrašu gali būti naudojamasi įdarbinant kitų to paties profilio, kaip aprašyta pirmiau, pareigybių darbuotojus.  **Pažymėtina, kad iki nustatyto termino mums gali būti pateikiama daug paraiškų, todėl apdorojant didelį duomenų kiekį gali sutrikti sistemos veikimas. Dėl to pareiškėjams patartina siųsti paraiškas gerokai prieš terminą.**  **Svarbi informacija.** Šiame etape patvirtinamųjų dokumentų (pvz., patvirtintų mokslo laipsnių ir (arba) kitų diplomų kopijų, patirties patvirtinimo dokumentų ir pan.) siųsti NEREIKĖTŲ – juos gali būti prašoma pateikti vėlesniu procedūros etapu. Kandidatams nebus grąžinami jokie dokumentai. |

|  |
| --- |
| *ATRANKOS PROCEDŪRA* |
| Atranka bus rengiama tokia tvarka:   1. Atrankos komisija tikrina visas paraiškas pagal galiojimo ir tinkamumo kriterijus. 2. Tinkamumo kriterijus atitinkantys kandidatai vertinami pagal atrankos kriterijus. 3. Atrankos komisija vertina kriterijus atitinkančių pareiškėjų motyvacinius laiškus bei gyvenimo aprašymus ir atrenka kandidatus, geriausiai atitinkančius kvietime teikti paraiškas nurodytus atrankos kriterijus. 4. Kvietimas grindžiamas aukščiausiais per išankstinę atranką pagal atrankos kriterijus skirtais balais. 5. Atrankos komisija rengia pokalbius su atrinktais pareiškėjais ir skiria jiems atlikti testus. 6. Testas raštu laikomas anglų kalba. 7. Pokalbis vyksta anglų kalba. Jei jūsų gimtoji kalba – anglų kalba, per pokalbį bus tikrinama antroji gyvenimo aprašyme nurodyta kalba. 8. Kandidatas paraginamas dalyvauti specialiame vertinimo centre atliekamame papildomame vertinime. Šis vertinimas vyksta anglų kalba. 9. Remdamasi pokalbių ir testų raštu rezultatais, atrankos komisija įgaliotajam subjektui pateikia siūlomų tinkamų kandidatų sąrašą[[6]](#footnote-6). Šis sąrašas sudaromas abėcėlės tvarka; prie jo pridedamas išsamus už pokalbį arba testą raštu (jei taikoma) skirtų balų sąrašas. Per pokalbį ir testus raštu (jei taikoma) reikiamą balų skaičių surinkę kandidatai įtraukiami į rezervo sąrašą (jei taikoma). Kandidatai turėtų žinoti, kad įtraukimas į rezervo sąrašą nereiškia, kad asmuo bus tikrai įdarbintas. 10. Prieš įdarbindamas laikinąjį darbuotoją, įgaliotasis subjektas patikrina, ar kandidatas neturi asmeninių interesų, dėl kurių galėtų sumažėti jo nepriklausomumas arba kilti kitų interesų konfliktų. Užpildydamas specialią formą kandidatas turi informuoti įgaliotąjį subjektą apie visus esamus arba galimus interesų konfliktus. Jei reikia, įgaliotasis subjektas imasi visų reikiamų priemonių. 11. Rezervo sąrašas galioja iki 2018-12-31. Įgaliotojo subjekto sprendimu sąrašo galiojimas gali būti pratęstas. 12. Tinkami kandidatai įdarbinami įgaliotojo subjekto sprendimu. Prieš pasiūlant eiti pareigas gali būti pareikalauta, kad rezervo sąraše nurodyti kandidatai dalyvautų pokalbyje su vykdomuoju direktoriumi. |

|  |  |
| --- | --- |
| *ĮDARBINIMO SĄLYGŲ SANTRAUKA* | |
| 1. Darbo užmokesčiui nacionaliniai mokesčiai netaikomi, tačiau iš darbo užmokesčio išskaičiuojami mokesčiai Europos Sąjungos naudai.  2. Kasmetinės atostogos – po dvi dienas už kalendorinį mėnesį, papildomos dienos už amžių ir kategoriją, 2,5 dienos iš kitų šalių atvykusiems darbuotojams ir vidutiniškai 16 švenčių dienų per metus.  3. Bendrasis ir specialusis techninis mokymas, taip pat profesinio tobulėjimo galimybės.  4. ES pensijų sistema (po 10 tarnybos metų);  5. ES bendrosios sveikatos draudimo sistemos draudimas nuo nelaimingų atsitikimų darbe ir profesinių ligų, bedarbio ir invalidumo pašalpa, taip pat kelionių draudimas. | **Be to, atsižvelgiant į darbuotojų asmeninę padėtį ir kilmės šalį, jie gali turėti teisę gauti:**  6. ekspatriacijos arba gyvenimo užsienyje išmoką,  7. išmoką šeimai,  8. išmoką už išlaikomą vaiką,  9. mokymosi išmoką,  10. įsikūrimo išmoką ir persikraustymo išlaidų kompensaciją,  11. pradinius laikinus dienpinigius,  12. kitas išmokas (kelionės išlaidų kompensaciją pradedant eiti pareigas ir pan.).  Daugiau informacijos apie atitinkamas sąlygas pateikta **Tarnybos nuostatų VII priede** (96–110 p.):  <http://eur-lex.europa.eu/LexUriServ/LexUriServ.do?uri=CONSLEG:1962R0031:20140101:LT:PDF> |

|  |  |
| --- | --- |
| *ĮSIPAREIGOJIMAI* | |
| **Įsipareigojimas skatinti lygias galimybes**  Agentūra įdarbindama darbuotojus užtikrina lygias galimybes ir labai skatina teikti paraiškas visus kandidatus, atitinkančius tinkamumo ir atrankos kriterijus, kandidatų niekaip neskirstydama pagal pilietybę, amžių, rasę, politinius, filosofinius arba religinius įsitikinimus, lytį arba seksualinę orientaciją, neįgalumą, civilinė būklę arba kitą šeiminę padėtį. | **Skundų teikimo tvarka**  Kandidatas, manantis, kad vertinant jo paraiškos tinkamumą padaryta klaida, gali pateikti prašymą dėl peržiūros. Tokiu atveju prašymą dėl peržiūros galima pateikti per 20 kalendorinių dienų nuo e. laiško, kuriuo kandidatas informuotas apie tai, kad jo paraiška atmesta, gavimo dienos. Prašyme dėl peržiūros reikėtų nurodyti atitinkamos atrankos procedūros numerį ir aiškiai nurodyti, kurį (-iuos) tinkamumo kriterijų (-us) prašoma peržiūrėti, taip pat priežastį, dėl kurios prašoma atlikti peržiūrą. Šį prašymą reikėtų siųsti agentūros specialiu e. pašto adresu (jobs@era.europa.eu).  Kandidatas per 15 kalendorinių dienų nuo jo prašymo gavimo dienos informuojamas apie atrankos komisijos sprendimą šiuo klausimu. |

|  |  |
| --- | --- |
| *APELIACINIŲ IR ADMINISTRACINIŲ SKUNDŲ TEIKIMO TVARKA* | |
| Jei kandidatas mano, kad jį neigiamai paveikė koks nors sprendimas, jis pagal Europos Sąjungos pareigūnų tarnybos nuostatų ir kitų tarnautojų įdarbinimo sąlygų 90 straipsnio 2 dalį gali pateikti administracinį skundą šiuo adresu:  Executive Director  European Union Agency For Railways  120, rue Marc Lefrancq  FR - 59300 Valenciennes  Skundas turi būti pateiktas per 3 mėnesius nuo tos dienos, kai kandidatui pranešama apie jam nepalankų veiksmą.  Jei skundas atmetamas, kandidatas pagal Sutarties dėl Europos Sąjungos veikimo 270 straipsnį ir Europos Bendrijų pareigūnų tarnybos nuostatų ir kitų tarnautojų įdarbinimo sąlygų 91 straipsnį gali kreiptis šiuo adresu:  The General Court of the European Union  Rue du Fort Niedergrünewald  L-2925 Luxembourg  <http://curia.europa.eu/>  Pažymėtina, kad įgaliotasis sutartis sudarantis subjektas neturi įgaliojimo keisti atrankos komisijos sprendimų. Teismas ne kartą konstatavo, kad netikrina plačių atrankos komisijos įgaliojimų, nebent buvo pažeistos taisyklės, kuriomis reglamentuojamas atrankos komisijų darbas. | Taip pat pagal Sutarties dėl Europos Sąjungos veikimo 228 straipsnio 1 dalį ir atsižvelgiant į 1994 m. kovo 9 d. Europos Parlamento sprendime dėl ombudsmeno pareigų atlikimą reglamentuojančių nuostatų ir bendrųjų sąlygų (jis paskelbtas 1994 m. gegužės 4 d. Europos Sąjungos oficialiajame leidinyje L 113) nustatytas sąlygas galima pateikti skundą Europos ombudsmenui:  European Ombudsman  1, Avenue du Président Robert Schuman – CS 30403  FR – 67001 Strasbourg Cedex  [http://www.ombudsman.europa.eu](http://www.ombudsman.europa.eu/)  Pažymėtina, kad pateikus skundą Europos ombudsmenui, Europos Sąjungos pareigūnų tarnybos nuostatų 90 straipsnio 2 dalyje ir 91 straipsnyje nustatytas terminas pateikti atitinkamai administracinius arba apeliacinius skundus Europos Sąjungos tarnautojų teismui pagal Sutarties dėl Europos Sąjungos veikimo 270 straipsnį nestabdomas. |

|  |  |
| --- | --- |
| *DUOMENŲ APSAUGA* | |
| Jūsų pateikiamų duomenų tvarkymo tikslas – administruoti jūsų paraišką išankstinės atrankos ir įdarbinimo agentūroje tikslais.  Asmens duomenys, kuriuos jūsų prašome pateikti, bus tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Europos Sąjungos institucijoms ir įstaigoms tvarkant asmens duomenis ir laisvo tokių duomenų judėjimo. | Žr. nuorodą  <http://www.era.europa.eu/The-Agency/Jobs/Pages/HR-Privacy-Statement.aspx> |

1. Jūsų gimtoji kalba arba kita oficialioji ES kalba, kurią labai gerai mokate ir kurios mokėjimo lygis atitinka C1 lygį pagal Bendrą Europos kalbų mokėjimo orientacinę sistemą (angl. CEFR) , žr. <http://europass.cedefop.europa.eu/lt/resources/european-language-levels-cefr>. [↑](#footnote-ref-1)
2. Jūsų antra oficialioji ES kalba, kurios mokėjimo lygis atitinka bent B2 lygį pagal Bendrą Europos kalbų mokėjimo orientacinę sistemą. [↑](#footnote-ref-2)
3. Jei taikoma. [↑](#footnote-ref-3)
4. *Prieš įdarbinant atrinkto kandidato bus paprašyta pateikti neteistumo pažymą.* [↑](#footnote-ref-4)
5. Prieš įdarbinant atrinktas kandidatas patikrinamas agentūros nurodytame medicinos centre, siekiant patvirtinti atitiktį ES pareigūnų tarnybos nuostatų ir kitų tarnautojų įdarbinimo sąlygų 28 straipsnio e punkto reikalavimams. [↑](#footnote-ref-5)
6. Vertinami tik tie kandidatai, kurių bendrasis balas yra bent 50 proc. [↑](#footnote-ref-6)